SKRIFTLIG FORESPØRGSEL P-2319/00

af Véronique Mathieu (EDD) til Kommissionen

(30. juni 2000)

Om: Civilbeskyttelse og bekæmpelse af brande efter storm

I forlængelse af følgerne af stormene i december 1999 truer risikoen for brande de europæiske skovområder, som er ramt af stormene. Der er allerede registreret brande i visse skovområder.

Forebyggelse af katastrofer forudsætter imidlertid en forbedring af brandsikkerheden.

1. Mener Kommissionen, at forebyggelse af brande efter storm henhører under fællesskabsprogrammet til fordel for civilbeskyttelse indført med rådsafgørelse af 9. december 1999?

2. Hvorledes indpasser Kommissionen forsigtighedsprincippet, som var genstand for en meddelelse fra Kommissionen af 2. februar 2000, i forebyggelsen af brande efter storm?

3. Kan Kommissionen oplyse, om der på fællesskabsplan har fundet en evaluering sted af risikoen for brande efter storm?

4. Hvilke foranstaltninger har været samfinansieret i medfør af forordning (EF) nr. 2158/92(1), som fastlægger fællesskabsaktionen vedrørende beskyttelse af skovene mod brand med følgende sigte:

- at klarlægge skovbrandenes årsager;

- at bestemme midlerne til deres bekæmpelse?

5. Hvilke initiativer agter Kommissionen at tage med henblik på at forbedre skovovervågningssystemet efter naturkatastrofer eller teknologiske katastrofer?

(1) EFT L 217 af 31.7.1992.

Supplerende svar afgivet på Kommissionens vegne af Franz Fischler

(28. juli 2000)

Kommissionen bekræfter, som det ærede medlem nævner, at stormene i december 1999 øger risikoen for skovbrand på grund af de større mængder brændbart materiale (døde, udtørrede eller ødelagte træer), men også at adgangen til eventuelle brande bliver vanskeligere (ufremkommelige skovveje og utilgængelige vandforsyningssteder, væltede træer i de enkelte skovområder osv.).

1. og 3. Forebyggelse af brand og en evaluering af risici for brand forårsget af stormenes følger kan ske inden for rammerne af fællesskabshandlingsprogrammet for civilbeskyttelse med respekt for kriterierne for støtteberettigelse, som er fastlagt i Rådets beslutning 1999/847/EF af 9. december 1999 om indførelse af et EF-handlingsprogram for civilbeskyttelse(1). Det hedder dog i denne beslutning, at særlige aktioner, som er støtteberettigede under andre fællesskabsinstrumenter, ikke kan finansieres inden for rammerne af dette program.

2. En naturkatastrofe som stormen i december 1999 er et exceptionelt, uforudsigeligt fænomen. Selv om Kommissionen ikke direkte har foretaget en evaluering af brandrisici forårsaget af stormene, kan den dog tage initiativ til at anmode medlemsstaterne om at tage hensyn til evalueringen af denne risiko i planerne for skovbeskyttelse, som indsendes i henhold til artikel 3 i forordning (EØF) nr. 2158/92(2).

4. I perioden 1992-1999 blev der afsat 18 mio. EUR til information om årsagerne til brande inden for rammerne af forordning (EØF) nr. 2158/92. Disse foranstaltninger tog sigte på information og bevidstgørelse af offentligheden, undersøgelse af varslingssystemer, oprettelse af undersøgelseshold, undersøgelse af årsager til brand og midler til at bekæmpe dem (opgørelse over og plan for nedbrydning af skovaffald, brand forårsaget af elektricitet, halmafbrænding osv.), meteorologisk overvågning og udarbejdelse af et risikokort med tal.

5. Vedrørende forbedring af skovovervågningssystemet er Kommissionen, hvis medlemsstaterne ønsker det, rede til inden for rammerne af medlemsstaternes årlige nationale programmer for beskyttelse af skovene mod brand og inden for de eksisterende bevillinger at undersøge forslag til forbedring af indsatsen for at beskytte skovene mod brand i risikoområder, der er berørt af storme, navnlig på området overvågning af skovbrande. Den har netop udviklet et nyt dagligt varslingsystem for risici for skovbrand. Der blev den 15. juni 2000 iværksat en pilotfase med satellitovervågning af risikoområder, som vil blive afsluttet den 30. november 2000. Da det kan konstateres, at parametrene for vegetabilsk stress og fordampning fra skovklædte arealer spiller en afgørende rolle, er dette system et yderst pålideligt instrument.

(1) EFT L 327 af 21.12.1999.

(2) Forordningens artikel 2.